Tihei-wā mauriora. Ki te whaiao ki te ao mārama. Ko te maunga Aoraki tātārehua e mihi ana ki te rangi, e mihi ana ki te whenua, e mihi ana ki ngā tāngata. Tū winiwini, tū wanawana kia puta ki te whaiao ki te ao mārama. Tēnā koutou ōku rangatira. Tēnā koutou Ngāi Tahu whānui. Tēnā koutou ngā tini whanaunga, ngā Papatipu Rūnanga, ngā hapū maha, ngā hapū rongonui, tēnā koutou, tēnā koutou, nau mai, nau mai whakatau mai, nau mai hoki mai ki te Whare Pāremata e takatū nei. He hōnore nui tēnei māku e whakatū ki te tautoko ki te hēparatia tēnei pire i tēnei pānuitanga tuatoru.E mihi ana au ki te Kaunihera Taiao ki Waitaha, tēnā koutou e te kaunihera. Tēnā koutou mō te mahi tahi me Ngāi Tahu i tēnei pire. He rā nui whakahirahira tēnei. Tēnā koutou e ngā mate huhua o te wā e hinga atu rā e ninga mai nei kua whetūrangitia koutou. Hoki mai ki a tātou te kanohi ora e pae nei. Tēnā koutou e ngā kaumātua e ngā pōua me ngā tōua. Ki a koe te rangatira e Tā, Tā Tīpene, e mihi kau ana ki a koe e te rangatira, e te pāpā. Koutou e ngā Papatipu Runanga e tautoko nei i tēnei pire, tēnā koutou, tēnā koutou, tēnā tātou katoa.